સિરિયા હોય કે અફઘાનિસ્તાન, પાકિસ્તાન હોય કે સોમાલિયા મહદ્અંશે આ પ્રકારના દેશોમાં સ્ત્રીઓ પર થતા અત્યાચારોને આંતરરાષ્ટ્રીય મીડિયામાં ખાસ સ્થાન અપાતું નથી અન્યથા, નાઇજિરિયામાં ‘બોકો હરામ’ નામની ત્રાસવાદી સંસ્થાના આતંકવાદીઓ સ્કૂલમાં ભણતી દીકરીઓને ઉઠાવી જઇને તેઓની ઉપર બળાત્કાર ગુજારે છે અને યૌન શોષણ કરે છે એ વાત જગજાહેર છે. ઇરાકમાં યઝદી મહિલાઓને ફરજિયાતપણે વેશ્યાવૃત્તિમાં ધકેલાય છે. પાકિસ્તાન, અફઘાનિસ્તાનના તાલિબાનો છેલ્લાં ૧૭ વર્ષથી યુદ્ધે ચડ્યા છે અને આ યુદ્ધ દરમિયાન સ્ત્રીઓની સતામણી સૌથી વધુ થાય છે એ હકીકતથી સમગ્ર વિશ્વ વાકેફ છે. સોમાલિયામાં બે દાયકાથી અને સિરિયામાં છેલ્લાં સાત વર્ષથી યુદ્ધ ચાલે છે. આ દેશોના ભણેલાં ગણેલાં વાલીઓ પોતાની દીકરીઓની સલામતી માટે અન્ય દેશોમાં મોકલી આપતાં હોય ત્યારે આ દેશોની વાતોને ઇરાદાપૂર્વક ભૂલી જઈને કે આંખ આડા કાન કરીને થોમસન રોઇટર્સ ફાઉન્ડેશને પોતાના અહેવાલની વિશ્વસનીયતાને કદાચ દાવ પર મૂકી છે.